Grybaulia

Grybaulia – kaimas Varėnos rajono savivaldybėje, 6 km į pietvakarius nuo Marcinkonių. Pro kaimą teka Grūda, sudarytas Grybaulios tvenkinys, aplink plyti Dainavos giria (Grybaulios, Ažūtos miškai). Apylinkėse yra žemyninės kopos. Praeina Darželių–Musteikos keliukas, atšaka į Kabelius. Ties kelių kryžkele stovi masyvus kryžius.

Istorija 

Iki XX a. vid. dabartinio kaimo vietoje buvo Margionių palivarkas. Šalia jo glaudėsi mažas Grybaulios kaimas. Jame buvo tik 4 gyv. namai, kuriuose gyveno Kvaraciejai ir Marcevičiai. Lenkmečiu išparduotose palivarko žemėse įsikūrė Kanalų kaimas ir Baublių vienkiemiai. Į Baublius (lenkiškai vadintus Zelionaja Roščia) atsikėlė žmonės iš Perlojos. Taip pat netoliese buvo Žukiškės (jose ir Baubliuose būta 10 sodybų). Šiaurėje esančiame Kanalų kaime buvo 8 sodybos (gyveno Grigai, Valentukevičiai, Volungevičiai bei lenkų šeimos). 1946 m. Grybaulioje buvo 30 sodybų. 1947 m. visi šie kaimai ir viensėdžiai sujungti į Grybaulios kaimą.

Grybaulios gyventojai vertėsi grybavimu, uogavimu, medžiokle, miško kirtimu, dirbo eiguliais.

Grybaulios tvenkiniai 

Grybaulioje 1976 m. buvo įkurta 15 žuvivaisos tvenkinių, elektriniais siurbliais užpildomų iš Grybaulios tvenkinio. 765 tūkst. ha bendro ploto tvenkiniuose auginti karpiai, susidarius palankioms sąlygoms prie tvenkinių perėjo jūriniai ereliai. Tvenkiniai buvo priskirti svarbių Lietuvos pelkių ir seklių vandenų kategorijai bei Natura 2000 tinklui kaip tarptautiniu požiūriu vertinga teritorija. 2003 m. valstybė tvenkinius dešimčiai metų išnuomojo bendrovei „Kabelių žuvis“, kuri dėl vandeniui laidaus grunto patiriamų nuostolių 2004 m. trimis ketvirčiais sumažino pripumpuojamo vandens kiekį, o dar po metų veiklą visiškai sustabdė. Tvenkiniuose nelikus vandens pasitraukė ir jūriniai ereliai.

Gyventojai

Žymūs žmonės 
Kaime gyvena:
 Rūta Petrauskaitė, kalbininkė;
 Kastytis Skromanas, dailininkas.

Šaltiniai 

Varėnos rajono savivaldybės gyvenvietės